AARHUS: Alt tyder på, at det snart bliver væsentligt dyrere at parkere i Aarhus. I hvert fald, hvis man gerne vil parkere på gaden.

I en ny parkeringspolitik, som Magistraten behandlede mandag, lægges der op til, at parkering på gaden frem over skal koste 22 kr. i timen i dagtimerne. Også for de første timer. Det betyder, at parkeringstaksten for den første time næsten fordobles.

I dag kan man nemlig nøjes med at betale 12 kroner for den første time og 17 kroner for den næste time, hvis man ønsker at parkere på gaden.

Til gengæld bliver det billigere at parkere i de kommunale p-huse som eksempelvis Navitas og Parkeringshus Nørreport - i hvert fald hvis man vil parkere i længere tid:

Her kommer det til at koste 17 kr. i timen at parkere i alle dagtimer.

Samtidig skal området for betalingsparkering på gaden udvides. Det betyder, at en række af de gratis p-pladser, der i dag findes i den centrale bydel - blandt andet på det sydlige Frederiksbjerg - sandsynligvis vil forsvinde.